'ચેતના' લોજની બાજુમાં જ કૃષ્ણ થિએટર હતું. (હવે નથી.' ચેતના' છે, કૃષ્ણ અંતર્ધ્યાન છે.) એ વખતે કૃષ્ણમાં ‘મુગલ-એ-આઝમ’ રજૂ થયેલું. એ વખતે મલ્ટિપ્લેક્ષ નહોતાં. સિનેમા ગૃહોમાં ફિલ્મ જોવી એ ઉત્સવ જેવી ઘટના હતી. લોકો ટિકિટ ખરીદવા મોડી રાતથી લાઇનમાં બેસી જતા. 'મુગલ-એ-આઝમ'ની ટિકિટ લેનારાની લાઇન અને 'ચેતના' બહાર ઊભેલા લોકોની લાઇન... આ બન્ને લાઇનની ભેળસેળ થઇ જતી. જોનારા અને ખાનારા એકબીજામાં ભળી જતા. જોવાના આનંદ અને જમવાના આનંદનો સંગમ થઇ જતો.